ՀՔԾ մամուլի ծառայության փոխանցմամբ, 2016 թվականի նոյեմբերի 1-ից 21-ն ընկած ժամանակահատվածում «Սյունիքի անտառտնտեսություն» մասնաճյուղում տեսչական ստուգումներ են իրականացվել, որոնց արդյունքում հայտնաբերվել են ապօրինի ծառահատումների դեպքեր: Ստուգող խմբում ի թիվս այլոց ընդգրկված են եղել նաեւ ՀՀ ԲՆ բնապահպանական պետական տեսչության անտառների վերահսկողության բաժնի ավագ պետական տեսուչ Գեորգի Պողոսյանը եւ նույն տեսչության պետի տեղակալ Վարդան Ասատրյանը: Ստուգման ընթացքում վերը նշված անտառտնտեսության երեք, այդ թվում` «Արծվանիկ» անտառպետությունում հայտնաբերվել են ապօրինի հատված տարբեր տեսակի ծառեր, որի հետեւանքով բնությանը պատճառվել է խոշոր չափերի վնաս: